Eelnõu 19.01.2023

Esitaja: vallavalitsus

Ettekandja: vallavanem Mikk Järv



**KANEPI VALLAVOLIKOGU**

**MÄÄRUS**

Kanepi 19.01.2023 nr 1-2/

**Kanepi Vallavolikogu 21.11.2017 määruse nr 18 „Kanepi Vallavalitsuse palgajuhend“ muutmine**

Määrus kehtestatakse kohaliku omavalitsuse korralduse seaduse § 22 lõike 1 punktide 35 ja 36 ning avaliku teenistuse seaduse § 11 lõike 5 ja § 63 lõike 2 alusel.

**§ 1. Kanepi Vallavolikogu 21.11.2017 määruses nr 18 „Kanepi Vallavalitsuse palgajuhend“ tehakse järgmised muudatused:**

**1)** määruse lisa muudetakse ja kinnitatakse see järgmiselt:

Kanepi Vallavolikogu   
21.11.2017 määruse nr 18 Lisa

|  |  |  |  |
| --- | --- | --- | --- |
| **Teenistusgrupi aste** | **Teenistugrupi nimetus** | **Teenistusgrupi iseloomustus** | **Põhipalga vahemik** |
| 1 | Töötajad, nooremspetsialistid | Oskus- ja lihttöölised. Toetavad protsesse ja täidavad rutiinsemaid ühetaolisemaid ülesandeid | Vabariigi Valitsuse poolt kehtestatud töötasu alammäär kuni 1300 |
| 2 | Keskastme spetsialistid | Eelnevat töökogemust ning valdkonna põhjalikku tundmist eeldavad teenistuskohad | 800-1500 |
| 3 | Nõunikud, vanemspetsialistid | Erialase töökogemuse ja kõrgetasemeliste teadmistega spetsialistid, kelle tööülesanded hõlmavad protsesside juhtimist | 1400-2500 |
| 4 | Tippspetsialistid, juhid | Teiste teenistujate poolt tehtava töö planeerimine, korraldamine, koordineerimine, kontrollimine, juhendamine | 2000-3000 |

**§ 2. Määruse rakendamine**

Määrus jõustub kolmandal päeval pärast Riigi Teatajas avaldamist.

### Piret Rammul

### volikogu esimees

**SELETUSKIRI**

Kanepi Vallavolikogu määruse eelnõule

**Kanepi Vallavolikogu 21.11.2017 määruse nr 18 „Kanepi Vallavalitsuse palgajuhend“ muutmine**

Määrus kehtestatakse kohaliku omavalitsuse korralduse seaduse § 22 lõike 1 punkide 35 ja 36 alusel, mis sätestavad, et volikogu ainupädevuses on valla ametnikele ja töötajatele sotsiaalsete garantiide kehtestamine ja ametiasutuse palgajuhendi kehtestamine. Avaliku teenistuse seaduse § 63 lõige 1 kohustab kohaliku omavalitsuse üksuse volikogu kehtestama ametiasutuse palgajuhendi, milles sätestatakse lisaks muudele tingimustele ametikohale vastav põhipalk või põhipalga vahemik.

Käesoleva eelnõuga esitab vallavalitsus ettepaneku kehtestada põhipalkade vahemik. Ettepanekus on palgavahemiku alamtaseme puhul arvestatud hetkel kehtivaid palgamäärasid, ülemtaseme puhul palgatõusu 5% järgneval neljal aastal. Palgavahemiku määramine tulevaseks perioodiks ei kohusta volikogu personalieelarvet tõstma. Palgavahemik on indikatiivne ning ei too endaga kaasa kohustusi.

Eelnõuga ei kaasne eelarves planeerimata muudatusi.

Määruse vastu võtmiseks on vajalik volikogu poolthäälte enamus.

Määrus jõustub kolmandal päeval peale Riigi Teatajas avaldamist, seda rakendatakse tagasiulatuvalt alates 01.01.2023.

Eelnõu koostas

Katrin Slungin

vallasekretär